ΓΡΑΠΤΗ ΕΡΩΤΗΣΗ E-2924/98

υποβολή: Daniela Raschhofer (NI) προς την Επιτροπή

(2 Οκτωβρίου 1998)

Θέμα: Χρηματοδοτική ενίσχυση εφημερίδων

Είναι γνωστό ότι η Ευρωπαϊκή Επιτροπή αποδίδει ιδιαίτερη σημασία στην προβολή της πολιτικής της στην κοινή γνώμη και για το λόγο αυτό καταβάλλει επίσης μεγάλες προσπάθειες στον τομέα των μέσων μαζικής ενημέρωσης. Στην αυστριακή ημερήσια εφημερίδα "Der Standard" δημοσιεύθηκε, με χρηματοδοτική ενίσχυση της Επιτροπής, σειρά άρθρων που κάλυψαν συνολικά 10 πλήρεις σελίδες με θέμα τη διεύρυνση της Κοινότητας.

1. Ποιές είναι οι γενικές αρχές βάσει των οποίων χορηγείται χρηματοδοτική ενίσχυση σε δημοσιεύματα του Τύπου τα οποία αφορούν την Ευρωπαϊκή Ένωση;

2. Πρόκειται να χορηγηθούν ή έχουν χορηγηθεί τέτοιες χρηματοδοτικές ενισχύσεις μόνο στην Αυστρία και τα νέα κράτη μέλη ή σε όλα τα 15 κράτη μέλη;

3. Ποιές είναι οι εφημερίδες που έλαβαν μια τέτοια χρηματοδοτική ενίσχυση σε ευρωπαϊκή κλίμακα;

4. Ποιά ήταν τα κύρια θέματα τα οποία αφορούσε η ενίσχυση δημοσιευμάτων του Τύπου σε ευρωπαϊκή κλίμακα;

5. Σε ποιές αυστριακές εφημερίδες χορηγήθηκε χρηματοδοτική ενίσχυση για σειρές άρθρων με θέμα την Ευρωπαϊκή Ένωση, από την προσχώρηση της Αυστρίας και εφεξής;

6. Ποιά ήταν τα βασικά κριτήρια για τη λήψη αποφάσεων όσον αφορά την επιλογή των εφημερίδων;

7. Ποιά θέματα αφορούσαν τα άρθρα, από την προσχώρηση της Αυστρίας και μετά;

8. Σε ποιά θέση του προϋπολογισμού έχουν εγγραφεί οι δαπάνες για τη χρηματοδοτική ενίσχυση των δημοσιευμάτων στα μέσα μαζικής ενημέρωσης;

9. Σε τί ύψος ανήλθαν και θα ανέλθουν οι χρηματοδοτικές ενισχύσεις σε ευρωπαϊκή κλίμακα και στην Αυστρία κατά τα έτη 1997 και 1998;

Απάντηση του κ. Oreja εξ ονόματος της Επιτροπής

(22 Δεκεμβρίου 1998)

Οι γενικές αρχές που εφαρμόζονται σε όλες τις σχέσεις της Επιτροπής με τα μέσα ενημέρωσης έχουν σχέση με την ελευθερία και την ανεξαρτησία του τύπου. Η Επιτροπή δεν "παραγγέλει άρθρα". Ενθαρρύνει αντιθέτως τον τύπο να ασχολείται με τα ευρωπαϊκά θέματα θέτοντας στη διάθεσή του λεπτομερή έγγραφα, επιτρέποντας την πρόσβασή του σε επαγγελματικές πληροφορίες και ευνοώντας τις άμεσες επαφές.

Οι κυριότερες ημερήσιες εφημερίδες της Ευρώπης, στα διάφορα κράτη μέλη, αναλαμβάνουν πρωτοβουλίες επΌ ευκαιρία κάποιου ειδικού θέματος της ευρωπαϊκής επικαιρότητας. Ασχολούνται με τα σημαντικά ευρωπαϊκά θέματα: το ευρώ, τη Συνθήκη του Άμστερνταμ και την πολιτική των Διαρθρωτικών Ταμείων.

Οι χρηματικές ενισχύσεις, οι οποίες έχουν ως στόχο την πλήρη ενημέρωση χωρίς να θέσουν ποτέ σε κίνδυνο την πλήρη ανεξαρτησία ή τον προσανατολισμό της εφημερίδας, είναι 2 ειδών: αφορούν είτε την ενοικίαση ενός διαφημιστικού ενθέτου ή ενός άρθρου σε ένα περιοδικό, είτε μια χρηματική συνεισφορά με στόχο την ενίσχυση μιας σειράς άρθρων κάποιας εφημερίδας σχετικά με τα ευρωπαϊκά θέματα, χωρίς να γίνει καμία παρέμβαση όσον αφορά το κείμενο των άρθρων αυτών. Αυτό το είδος της χρηματικής ενίσχυσης διαφέρει από κράτος σε κράτος ανάλογα με τις συνήθειες του τύπου και τον πληθυσμό κάθε κράτους μέλους. Ως παράδειγμα αναφέρεται η καλή συνεργασία μεταξύ "The Irish Times" και της "El Pais".

Δεν υπάρχει επαναλαμβανόμενη ή διαρκής χρηματική ενίσχυση και όλα εξαρτώνται από την ποιότητα της πρωτοβουλίας.

Όσον αφορά την Αυστρία χρηματικές ενισχύσεις χορηγήθηκαν στις ημερήσιες εφημερίδες "Die Presse", "Der Standard" και "Kleine Zeitung", στις εβδομαδιαίες εφημερίδες "Oberφsteereichische Rundschau" και "Niederφsterreichische Nachrichten", στο μηνιαίο περιοδικό "A3" καθώς και στο διμηνιαίο περιοδικό "idk". Τα κριτήρια επιλογής αφορούσαν την ποιότητα και το είδος των αναγνωστών της, τη διάδοσή τους ανάμεσα στους διαμορφωτές της κοινής γνώμης της Αυστρίας ή σε οποιαδήποτε άλλη ομάδα που ασχολείται ειδικά με ορισμένα ευρωπαϊκά θέματα. Τα θέματα για τα οποία χορηγήθηκαν χρηματικές ενισχύσεις ήταν τα ίδια με αυτά των άλλων κρατών μελών, δηλαδή το Ευρώ, η διεύρυνση, οι εκλογές του Κοινοβουλίου, τα Διαρθρωτικά Ταμεία, τα δικαιώματα των πολιτών και η γεωργία. Τα σχετικά κονδύλια του προϋπολογισμού είναι τα B3-3000 και B3-3060.

Τα ποσά των χρηματικών συνεισφορών ανήλθαν σε 98.000 ECU κατά το 1997 και 24.000 ECU κατά 1998.